SKRIFTLIG FORESPØRGSEL E-3694/01

af Adriana Poli Bortone (UEN), Franz Turchi (UEN),José Ribeiro e Castro (UEN) og Isabelle Caullery (UEN) til Kommissionen

(17. januar 2002)

Om: Støtte fra ESF til omstruktureringer i industrien

De tragiske attentater den 11. september i USA og den vedvarende krisesituation, der skyldes mange europæiske landes deltagelse i krigshandlinger, har skabt en ekstraordinær krise for luftfarten og andre hertil knyttede sektorer.

Efter de alvorlige følger af lukningen af det amerikanske luftrum efter den 11. september har krisen nu medført et egentligt sammenbrud i efterspørgslen i sektoren med katastrofale konsekvenser for virksomhedernes regnskaber, som i forvejen var i vanskeligheder.

Uagtet at lande som USA og Schweiz har tilført luftfartsvirksomhederne umådelige summer, har krisen i Europa ført til alvorlige problemer for beskæftigelsen, og således er der nu, ud over de personalemæssige indskrænkninger, der allerede er foretaget i USA, bebudet afskedigelser af titusindvis af medarbejdere i mange europæiske selskaber.

Vil Kommissionen på denne baggrund oplyse følgende:

1. Råder Kommissionen over finansielle ressourcer under ESF, som vil kunne anvendes til støtte for arbejdstagere, der rammes af industrielle omstruktureringer?

2. Er det muligt at overveje en ad hoc-bevilling efter ændring af de nuværende bestemmelser, som ikke medtager servicevirksomheder til fremme af solidaritetsaftaler, som kan muliggøre en mindre traumatisk behandling af de tusindvis af overflødige arbejdstagere bl.a. i forbindelse med de nødvendige omstruktureringer og sammenlægninger i sektoren, som Kommissionen selv har udtrykt ønske og forventning om?

Svar afgivet på Kommissionens vegne af Anna Diamantopoulou

(21. februar 2002)

I lighed med de øvrige strukturfonde kan Den Europæiske Socialfond (ESF) yde betragtelig økonomisk bistand til arbejdet med de beskæftigelsesmæssige virkninger af omstruktureringer i industrien. I 2000-2006 er der afsat ESF-midler på ca. 60 mia. EUR til investering i menneskelige ressourcer i EU. ESF tager sigte på at understøtte den europæiske beskæftigelsesstrategi ved at fremme en indsats, der foregriber arbejdsmarkedsproblemer i EU, herunder aktiviteter, der går ud på at imødegå virkningerne af større fyringsrunder/omstruktureringer.

Der er stor fleksibilitet med hensyn til anvendelse af ESF til at imødekomme behovene på et arbejdsmarked under forandring: rådgivning og vejledning, uddannelse for dem, der trues af arbejdsløshed, eller som allerede er arbejdsløse, for at forbedre deres beskæftigelsesegnethed og hjælp til dem, der er i arbejde, så de kan tilpasse sig nye arbejdsmetoder og nye krav til kvalifikationer. Der kan inden for de eksisterende programmer ydes støtte til arbejdstagere, der mister deres job som følge af større fyringsrunder, som f.eks. inden for civil luftfart. Skønt alle strukturfondene skal fungere inden for rammerne af EU's konkurrencepolitik, skelnes der i ESF-bestemmelserne ikke mellem arbejdstagere i de forskellige erhvervssektorer.

Der findes ikke andre EU-midler via ESF end de nævnte 60 mia. EUR i perioden 2000-2006. Støtte i forbindelse med omstruktureringer i industrien skal afholdes over de eksisterende bevillinger.

For alle strukturfondene, inkl. ESF, gælder det, at gennemførelsen foregår decentralt. De nationale og regionale myndigheder har ansvaret for programmernes nærmere indhold, og de alene har ansvaret for at ændre gennemførelsen, så den passer bedst til deres behov og forhold. Adgangen til ESF foregår via de relevante nationale og regionale myndigheder i de enkelte medlemsstater. Eventuelle drøftelser af omlægning af aktiviteter og midler skal foregå inden for de nationale og regionale partnerskabsordninger for de enkelte programmer.